La Guera siviłe grega ła ze stada na guera intrà el 1946 e el 1949 intrà łe forse del goerno monàrchego e conservatore grego e ła rama armà del Partio Comunista Grego , l'Ezèrsito Popołare de Libarasion Grego . El ze considarà èsar el primo conflito armà de ła Guera Freda, e ła ze stada ła prima prova de łe àree de influensa concordae dai Liai. La vitòria del goerno monarchego, jutà da americani e inglezi, el ga portà ła Gresa a l'adezion a ła NATO e a bandir el Partio Comunista. El conflito el ze nasesto dopo de ła lota de podere intrà monarcheghi e comunisti inte l'intierior de ła rezistensa a l'ocupasion todesca e italiana inte el ndar de ła seconda guera mondiałe. A ła fin de l'ocupasion, i comunisti no i ga vołesto partesipar a łe ełesion se prima no ghe sta na votasion su ła monarchia, che ła zera stada restaurada prima de ła guera dal rezime del zenerałe Ioannis Metaxas. El refudo de dezarmar łe miłìsie el ga portà a un conflito armà. La prima faze pre-guera siviłe ła se ga vesto intrà el 1941 e el 1944, inte el ndar de l'ocupasion nazista. Col goerno grego oncora in bando e de consevensa miga bon de controłar ła situasion inte el paeze, ghe zera vari grupi pułìteghi che i sercava de torse el poder, el prinsipałe dei cuałi el zera el Fronte de Libarasion Nasionałe controłà dai comunisti. El setore conservatore fedełe a re Zorzi II el ghea formà un goerno in bando che no el zera sta reconosesto dai comunisti. Inte l'autunada del 1943 i zera scumisiai sporàdeghi scontri armai intrà Fronte de Libarasion Nasionałe e altri grupi de rezistensa ndai vanti fin a ła primavera del 1944, cuando che sti grupi i zera rivai a un acordo e i ghea formà un goerno nasionałe de coałision in bando al Cairo, che el gaveva drento ministri sia monàrcheghi che comunisti. La seconda faze ła ghe ze sta intrà el 1944 e el 1946, dopo che el paeze el zera sta libarà dal nazismo. El goerno monàrchego tornando dal bando el ghea afrontà i comunisti. El Fronte de Libarasion Nasionałe dei comunisti el zera sta bon de torse el controło miłitare de ła major parte de ła Gresa continentałe, co l'ecesion de grande sità cofà Atene o Salònego, che i monarcheghi i zera stai boni de conservarse col juto dei Liai. I comunisti no i ghea ciapà el controło de nisuna de łe izołe. Racuanti partii comunisti i ghe zera ndai in clandestinità inte łe montagne de Creta e no i zera cascai fin a ła dècada del 1970, dopo de ła ditatura dei cołonełi. La presion dei liai e dei sovièteghi ła ga portà inte el febraro del 1945 al Pato de Varkiza, che el ga portà a łe ełesion del 1 de setenbre del 1946, co ła formasion de un goerno conservatore e a ła restaurasion de ła monarchia. Inte ła tersa faze, dal 1946 al 1949, se ga ła vera e pròpia guera siviłe grega. Le forse guerajere controłae dal Partio Comunista de Gresa col sostegno dei novi paezi sociałisti e de l'Union Soviètega łe ghea afrontà el goerno de ła Gresa, el cuało el zera sta reconosesto a liveło internasionałe dopo de łe ùlteme ełesion del 1946. I comunisti i se ghea rebełà inte łe montagne setentrionałi, in Macedònia e Epiro, andove i ghea stabiłio un goerno revołusionàrio a Konitsa, andove i ghea ricevesto sostegno miłitare e econòmego da l'Union Soviètega e da ła Jugoslàvia.